## Pravilnik o ribolovnim alatima i opremi za mali ribolov

### NN 89/1996 (23.10.1996.), Pravilnik o ribolovnim alatima i opremi za mali ribolov

# MINISTARSTVO POLJOPRIVREDE I ŠUMARSTVA

Na temelju članka 21b. stavka 2. Zakona o morskom ribarstvu ("Narodne
novine", br. 74/94 i 57/96) ministar poljoprivrede i šumarstva donosi

## PRAVILNIK

### O RIBOLOVNIM ALATIMA I OPREMI ZA MALI RIBOLOV

Članak 1.

Ovim Pravilnikom određuje se namjena, vrste i količine ribolovnih alata
i oprema koja se smije rabiti u obavljanju maloga ribolova.

Članak 2.

U obavljanju maloga ribolova smiju se rabiti slijedeće vrste i količine
ribolovnih alata i opreme:

1. MREŽE STAJAČICE

-mreža oližnica, ukupne duljine do 50 metara,

-mreža gavunara, ukupne duljine do 60 metara,

-mreža girara, ukupne duljine do 120 metara,

-mreža menulara, ukupne duljine do 120 metara,

-mreža bukvara, ukupne duljine do 100 metara,

-mreža prostica, ukupne duljine do 200 metara,

-mreža poponica, ukupne duljine do 150 metara,

2. VRŠE ZA LOV RIBE

-ukupno do dva (2) komada,

3.OSTI SA ILI BEZ UPORABE RASVJETE

-do tri (3) komada osti,

4. UDIČARSKI RIBOLOVNI ALATI

-ukupno do pet (5) komada odmeta, kančenica, povlačnih povraza ili panula,

-ukupno do pet (5) komada povraza s kukom za lov glavonožaca,

-ukupno do petnaest (15) komada plivajućih povraza ili tunja samica,

-jedan ili više parangala sa ukupno do tri stotine (300) udica,

-ukupno do tri (3) komada naprava (trapula) za lov velikog crva,

5. MREŽE POTEGAČE

-jedan (1) kogol,

-jedan (1) strašin,

6. ALATI ZA SAKUPLJANJE ŠKOLJAKA

-jedan (1) strugač (rašketa) za sakupljanje školjaka,

-jedna (1) kliješta za sakupljanje školjaka,

-jedne (1) grablje za sakupljanje školjaka.

Članak 3.

Kod obavljanja malog ribolova mrežama stajačicama u plovilu se istodobno
smije nalaziti i u ribolovu istodobno rabiti najviše do 250 metara ukupne
duljine svih vrsta mreža stajačica.

Članak 4.

Umjetna rasvjeta u malom ribolovu smije se rabiti samo kod ribolova
ostima i kod ribolova običnim povrazima s kukom za lov glavonožaca.

U obavljanju maloga ribolova ostima i povrazima s kukom za lov glavonožaca
uz uporabu umjetne rasvjete smije se rabiti:

-umjetna rasvjeta jačine do 1.000 kandela (Cd),

-plovilo koje se pokreće samo uz uporabu vesala.

U obavljanju maloga ribolova iz stavka 1. i 2. ove točke zabranjeno
je rabiti plovilo sa ugrađenim staklom na dnu plovila ili druge naprave
pomoću kojih je moguće gledati pod morem.

Članak 5.

Mali ribolov uz uporabu mreže potegače kogola ili strašina smije se
obavljati samo sa plovila koje je usidreno ili vezano za obalu.

Članak 6.

Sakupljanje školjaka u malom ribolovu zabranjeno je obavljati uz uporabu
naprava pomoću kojih je osobi koja roni omogućeno disanje pod morem ili
kretanje pod morem ili na površini mora bez uporabe vlastite snage.

Članak 7.

Kod obavljanja malog ribolova u plovilu kojim se obavlja ribolov se
zbog sigurnosti-pored ovlaštenika odobrenja za mali ribolov-može nalaziti
još jedna ili više osoba čija se pomoć može koristiti kod obavljanja maloga
ribolova.

Članak 8.

Kod obavljanja maloga ribolova smiju se koristiti samo brodice namijenjene
za osobne potrebe koje su upisane u očevidnik brodica za osobne potrebe
lučke kapetanije odnosno lučke ispostave.

Članak 9.

Na jedno plovilo ne smiju se upisati u dva ili više odobrenja za obavljanje
maloga ribolova.

Dva ili više ovlaštenika odobrenja za obavljanje maloga ribolova ne
smiju obavljati mali ribolov istim plovilom osim privremeno u slučaju iz
članka 11. ovog Pravilnika.

Članak 10.

Kod obavljanja maloga ribolova ovlaštenici odobrenja za mali ribolov
ne smiju združivati alate i opremu za ribolov.

Članak 11.

Iznimno u slučaju kvara pogonskog stroja plovila ili havarije plovila
ovlaštenika odobrenja za mali ribolov smije ribolov obavljati brodicom
koja nije upisana u njegovom odobrenju za mali ribolov.

Kod obavljanja ribolova iz stavka 1. ovoga članka potrebno je kod sebe
imati posebnu potvrdu kojom se dokazuje kvar pogonskog stroja plovila ili
havariju plovila upisanog u odobrenju za mali ribolov.

Posebnu potvrdu iz stavka 2. ovoga članka izdaje lučka kapetanija ili
njezina ispostava, a ova potvrda vrijedi najduže 30 dana od dana njezina
izdavanja.

Članka 12.

Ako namjena ribolovnih alata i opreme koja se smije rabiti u obavljanju
maloga ribolova nije propisana ovim Pravilnikom, primjenjuju se odredbe
Zakona o morskom ribarstvu i propisa donesenih na temelju njega koje se
odnose na namjenu ribolovnih alata i opreme koja se smije rabiti u obavljanju
ribolova.

Članak 13.

Ovaj Pravilnik stupa na snagu osmoga dana od dana objave u "Narodnim
novinama".

Zagreb, 15. listopada 1996.

Ministar poljoprivrede i šumarstva

Matej Janković, v.r.

Pravilnik, NN 89/1996-1573